ગામડામાં તો હજુ પણ અગરિયા દ્વારા તૈયાર થયેલ મોટું કણકાયુક્ત મીઠું વાપરવામાં આવે છે. રીક્ષા લઈને અથવા તો અન્ય કોઇ વાહન પર મીઠાવાળો આવે અને ગામની બાઈઓ એકઠી થઈને વરસ આખાનું ભેગું મીઠું લઇ લે. એને પછી માટલામાં સંઘરીને ઢાળીયાના એક ખૂણામાં રાખી દે. હવે તો દળેલાં આયોડિનયુક્ત નમકની ગલગલીયા કરાવી દેતી એડવર્ટાઇઝમેન્ટ આવે છે અને ઘરમાં પણ કણકાયુક્ત મીઠું વાઘ-ચિત્તાની જેમ લુપ્તપ્રાય થવા લાગ્યું છે. આયોડિનયુક્ત કહેવાતું મીઠું ‘ખર્ચે મોટું ને ખાવે ખોટું’ જેવું છે. એમાં વધારે પ્રમાણમાં સોડિયમની માત્રા હોય છે. વધારે ખાવો તો રક્તદાબની સંભાવના રહેલી છે. વળી, કહેવાય છે કે, આ મીઠાંના અત્યધિક સેવનથી કેન્સર અને આસ્તિયોપોરોસિસ પણ થવાની સંભાવના છે. તો બાઈઓ-ભાઈઓ, હવે તમે જ નક્કી કરી લેજો!